CELEX: C2006/178/42
Language: hu
Date: 2006-07-29 00:00:00
Title: C-248/06. sz. ügy:  2006. június 2-án  benyújtott kereset – Európai Közösségek Bizottsága kontra Spanyol Királyság

29.7.2006   
            
            
               HU
            
            
               Az Európai Unió Hivatalos Lapja
            
            
               C 178/26
            
         2006. június 2-án benyújtott kereset – Európai Közösségek Bizottsága kontra Spanyol Királyság
   (C-248/06. sz. ügy)
   (2006/C 178/42)
   Az eljárás nyelve: spanyol
   Felek
   
      Felperes: az Európai Közösségek Bizottsága (képviselők: R. Lyal és L. Escobar Guerrero meghatalmazottak)
   
      Alperes: Spanyol Királyság
   Kereseti kérelmek
   
               —
            
            
               A Bíróság állapítsa meg, hogy a Spanyol Királyság – mivel a kutatás-fejlesztési és műszaki innovációs tevékenységek költségei vonatkozásában olyan adólevonási rendszert tartott hatályban, amely a külföldön felmerülő költségek tekintetében terhesebb, mint a Spanyolországban felmerülő költségek esetében, amint ez a március 5-i 4/2004. sz. királyi törvényerejű rendelettel jóváhagyott Ley del Impuesto de Sociedades (a társasági adóról szóló törvény) 35. cikkének egységes szerkezetbe foglalt szövegéből következik – nem teljesítette az EK-Szerződésnek a letelepedés, illetve a szolgáltatásnyújtás szabadságára vonatkozó 43. és 49. cikkéből, valamint az Európai Gazdasági Térségről szóló megállapodás megfelelő rendelkezéseiből eredő kötelezettségeit;
            
         
               —
            
            
               kötelezze a Spanyol Királyságot a költségek viselésére.
            
         Jogalapok és fontosabb érvek
   A letelepedés szabadságának (az EK 43. cikk és EK 48. cikk, valamint az EGT 31. cikk) megsértése: a területi korlátozás, amely szerint csak a ténylegesen a nemzeti területen megvalósított K+F és műszaki innovációs tevékenységek költségei tekintetében érvényesíthető adólevonás a társasági adóból, az olyan spanyol társaságok letelepedési szabadságát korlátozó tényező, amelyek Spanyolország területén kívül végeznek K+F és műszaki innovációs tevékenységet azokkal a társaságokkal összevetve, amelyek ugyanilyen befektetést eszközölnek Spanyolországban, és különösen vonatkozik ez azon társaságokra, amelyek székhelye más tagállamban található, és amelyek másodlagos telephely útján működnek Spanyolországban.
   A szolgáltatásnyújtás szabadságának (EK 49. cikk és EGT 36. cikk) megsértése: a Spanyolországon kívülre alvállalkozásba adott K+F és műszaki innovációs tevékenységek költségei tekintetében nem érvényesíthető adólevonás a társasági adóból. Ez a korlátozás az EK-Szerződésben biztosított szolgáltatásnyújtás szabadságát gátló akadály.